《元丰四年十二月大雪郡侯送酒》
宋代·孔平仲

平明大雪风怒嘷，屋上卷来亭下高。更深更密皆能到，所在纷纷如雨毛。

堆床压案扫复聚，取笔欲书冰折毫。须眉沾白催我老，自颈以下类拥袍。

此时只好闭门坐，右手把酒左持螯。奈何巑岏据听事，千兵踏藉泥如糟。

强登曹亭要望远，纸伞掣手不可操。黑阴遮眼铺水墨，寒气刮耳投兵刀。

饥肠及午尚未饭，更搜诗句无乃劳。幸有使君怜寂寞，亟使兵厨分冻醪。

余虽不饮为一釂，两颊生春红胜桃。醉眼瞢腾视天地，蜾蠃螟蛉轻二豪。

勿令小暖气便壮，自笑世间皆我曹。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。